《平林》
明代·郭浚

平林忽已暝，山山犹夕阳。闲从石桥西，迤逦春渡旁。

长风送孤鸟，飞没遥天苍。樵子待船归，坐息偃树僵。

落景入潭碧，天水相与忘。惊波忽荡漾，看人钓垂杨。

作者简介：明浙江海宁人，字士渊。宋濂弟子，与方孝孺友善。洪武中以秀才贡入太学肆业。尝上书论时政甚切，召对忤旨，令在太学读书三十年，方许任用。因与学官不合，受诬论死。